Document ID: 32011R0547
Publication Date: 2011-06-08

Title and Content:
NARIADENIE KOMISIE (EÚ) č. 547/2011
z 8. júna 2011,
ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o požiadavky na označovanie prípravkov na ochranu rastlín
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 65 ods. 1,
keďže:
(1)
V súlade s nariadením (ES) č. 1107/2009 sa požiadavky na označovanie stanovené v článku 16 smernice Rady 91/414/EHS z 15. júla 1991 o uvádzaní prípravkov na ochranu rastlín na trh (2) a v prílohách IV a V k tejto smernici naďalej uplatňujú podľa nariadenia (ES) č. 1107/2009.
(2)
Na vykonávanie nariadenia (ES) č. 1107/2009 je preto potrebné prijať nariadenie zahŕňajúce uvedené požiadavky na označovanie prípravkov na ochranu rastlín so všetkými potrebnými úpravami, ako napríklad aktualizované odkazy.
(3)
Mali by sa doplniť ustanovenia týkajúce sa opätovného použitia obalov a týkajúce sa prípravkov na ochranu rastlín, ktoré sa používajú na pokusy alebo testy na účely výskumu alebo vývoja.
(4)
Opatrenia ustanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Označovanie prípravkov na ochranu rastlín musí spĺňať požiadavky stanovené v prílohe I a prípadne obsahovať štandardné pokyny týkajúce sa zvláštnych rizík pre zdravie ľudí alebo zvierat alebo pre životné prostredie stanovené v prílohe II a štandardné pokyny bezpečnostných opatrení na ochranu zdravia ľudí alebo zvierat alebo na ochranu životného prostredia stanovené v prílohe III.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 14. júna 2011.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 8. júna 2011

Classification:
Level 1 Topics: 100147
100156
Level 2 Topics: 100249
100196
Level 3 Topics: 13
2014
87
All Topics: 2081
2985
5451
720
893